
Si  ganglion  ranae  temporariae  aliquod  neurilemate  liberatum  microscopio 
supposueris,  videbis  pigmento  nigro  non  obstante  confertam  multitudinem 
cellularum  pellucidarum  partim  globosarum,  partim  ellipticarum,  partim  an- 
gulatarum, nucleis  et  nucleolis  plerumque  non  carentium;  porro  fila  nervea 
et  tenuia  et  crassa,  quae  et  in  marginibus  totius  ganglii  progrediuntur,  et 
infra  ac  supra  cellulas  propagantur  et  paullulum  progressa  sursum  inter 
plures  cellulas  evanescunt;  denique  praesertim  in  nervo  sympathico  telae 
conjunctivae  varias  formas.  Quo  modo  hae  gangliorum  partes  inter  se  co- 
haereant ut  cognoscatur,  necessarium  est,  ut  ganglion  dilaceretur. 

\ 

DE  CELLULA  GANGLIOSA. 

Partes  cellulae  gangliosae,  quae,  etsi  non  semper  cernuntur,  nunquam 
tamen  desunt,  sunt  vagina  externa,  quae  massam  aliquam  granosam  in- 
cludit, et  nucleus  et  nucleolus. 

DE  VAGINA  CELLULAE. 

Vaginam  cellulae  Bidder,  Wagner,  Robin  continuo  transeuntem  in 
vaginam  fili  nervei  viderunt.  Equidem  idem  vidi.  Contigit  enim  interdum, 
ut  vagina  cellulae  alicubi  scinderetur  et  id  quod  continebat,  efflueret.  Re- 
stitit tum  solum  vagina  cellulae  et  fibrillae  primitivae  communis.  Wagner 
cum  voluit,  hoc  efficere  potuit.  Quoties  ego  id  observavi,  cellula  unum 
tantum  processum  habebat,  Wagner  et  Bidder,  quorum  icones  conferri 
volo,  utroque  processu  integro.  Interdum  vides  in  cellulis  ut  videtur  integris 
marginem  pellucidum  totam  cellulam  circumferentem.  Materies  granosa,  quae 
plerumque  cellulam  omnino  explet,  hic  se  removit  a circumferente  vagina, 
quae  igitur  visui  apparet.  Aliquoties  spatium  inter  marginem  cellulae  et 

massam  granosam  interjectum  valde  exiguum  est,  ita  ut  paene  evanescat. 
Certam  membranae  circumferentis  structuram  nemo  adhuc  invenit;  neque 
cellulas  neque  fibras  in  ea  videbis.  V erisimile  est,  eam  nullis  cellulis  deesse, 
quamquam  plerumque  non  cernitur,  quia  materiae  granosae  accurate  adhae- 
rescit. Qua  re  efficiatur,  ut  vagina  cellulae  a materie  inclusa  interdum  se 
removeat,  num  fortasse  liquor  aliquis  inter  vaginam  et  materiem  intret,  an, 
si  semper  liquor  inter  cellulam  et  materiem  granosam  est  (quod  B id  der 
dicit  quidem  sed  non  probat),  is  fortasse  caussis  adhuc  ignotis  tunc  appa- 
reat, nondum  discerni  potest.  Multae  cellulae  carent  accuratis  extremis  lineis. 
Margines  earum  saepe  incisi  apparent;  haud  raro  juxta  eas  jacent  partes 
abruptae  elasticae  massae  granosae.  Nonnulli  posuerunt,  cellulas  esse  e 
vagina  elapsas;  elabentes  vero  non  viderunt.  Infitiari  autem  non  volo, 
membranam  iis  cellulis  deesse.  Vaginam  cellulae  existere  ne  iis  quidem 
negare  licet,  qui  cellulas  supra  descriptas  non  observaverunt.  Nam  quod 
nullam  invenerunt,  inde  non  sequitur,  nullam  adesse.  Verum  est,  raro 
tantum  vaginam  satis  aperte  cognosci  posse.  Sed  si  unum  tantum  exemplar 
videris,  quale  Bidder  depinxit,  non  amplius  hac  de  re  dubitabis. 

Constat,  vaginam  cellulae  existere  et  in  vaginam  fibrae  nerveae  trans- 
ire. Bidder,  qui  inprimis  trigeminum  et  vagum  esocis  lucii  disquisivit, 
de  hac  re  aliam  propriam  sententiam  proponit.  Dicit  vaginam  cellulae  esse 
amplificationem  vaginae  fibrae  nerveae,  in  qua  cellula  quasi  in  lecto  sita 
sit  et  ita  quidem  ut  amplificationem  aut  expleat,  aut  non  omnino  explens 
liquore  aliquo  circumluatur,  in  quo  cellula  quasi  nare  videatur;  nullam  cel- 
lulae partem  cum  fibra  nervea  cohaerere  neque  ullam  hujus  partem  de  cellula 
deduci  posse.  Vaginam  cellulae  amplificatam  vaginam  fibrae  habere  falsum 
non  est;  sed  non  minus  recte  dicimus  fibras  ex  oppositis  cellulae  partibus 
exire.  Cellulam  vero  liberam  et  separatam  a partibus  fibrae  in  vagina  jacere 
neque  cum  fibra  cohaerere,  contendere  Biddero  non  licuit  et  ne  ea  quidem 
conditione,  si  has  partes  vere  inter  se  cohaerere  nesciremus.  Nam  quod 
Bidder  id  non  observavit,  inde  non  sequitur  hoc  non  esse.  Ita  autem 
Bidder  conjecit.  Observatio  Bidderi  hic  non  in  dubium  vocatur  sed 
tantum  explicatio.  Vagina  eodem  modo  se  habet  in  gangliis  nervi  sym- 
pathici quo  in  gangliis  spinalibus;  in  illis  nonnunquam  tenuior  esse  videtur; 
sed  certi  aliquid  afferre  non  possum,  quia  membranas  a cellula  separare 

non  ita  mihi  contigit,  ut  emetiri  potuissem.  Quod  ego  sciam,  hoc  et  nemo 
alius  conatus  est.  Robin  quoque  vaginam  cellulae  vidit;  credit  illas  ambas 
parallelas  lineas,  quas  in  margine  magnarum  cellularum  observamus,  cras- 
situdinem membranae  significare  et  mensurum  ejus  indicat  0mm,015.  Quid 
hoc  sibi  velit,  nescio. 

DE  LIQUORE  GRANOSO,  QUI  CELLULA  CONTINETUR. 

Accidit  interdum,  ut  cellula  aliqua  in  lamina  vitrea  sita  id  quod  con- 
tinet, egerat.  Videmus  tum  granosam  massam,  quae  glutinoso  pellucido 
liquore  plus  aut  minus  continetur.  Haud  raro  granosa  materies  sola  in 
cellula  inesse  videtur,  et  nucleus  et  nucleolus  deficere.  Attamen  dubitandum 
non  est,  quin  nucleus  et  nucleolus  numquam  desint.  Nam  interdum  ubi 
antea  non  inveniebantur,  acido  acetico  addito  apparent;  porro  sunt  cellulae, 
in  quibus  sine  magna  diligentia  eos  non  deteges.  Unde  fiat,  ut  nucleus  et 
nucleolus  in  nonnullis  cellulis  non  appareant,  num  mutata  vagina  cellulae 
an  mutata  materie  granosa  nescio.  Certam  structuram  massae  granosae  ut 
fortasse  hyaloideae  oculi  non  reperi.  Materies  granosa  modo  crassioribus 
modo  tenuioribus  granulis  constat,  modo  granula  omnino  non  deteguntur. 
Quum  cellulae  per  longum  tempus  in  lamina  vitrea  jacuerint,  granula  potis- 
simum crassa  videbis.  In  cellulis  e rana  modo  mortua  desumtis  granula 
plerumque  subtilissima  invenies.  In  una  e&demque  cellula  granula  saepe- 
numero  magnitudine  non  differunt.  Liquor  vaginae  fibrae  nerveae  aliter  se 
habet;  praecipue  coagulatio  aliqua,  ut  ita  dicam,  ei  propria  est.  Guenther 
et  Helmholtz  non  materiem  cellulae  ipsius  sed  fibrae  nerveae,  ut  jam 
Bidder  tradit,  ante  oculos  habuisse  videntur.  In  hac  re  paene  omnes 
consentiunt  excepto  Biddero,  qui  liquorem  non  granosum  sed  homogenum 
et  pellucidum  esse  dicit;  interdum  apud  ranam  quoque  ego  hoc  observavi; 
cellulae  tum  clarae  apparent. 

DE  NUCLEO  ET  NUCLEOLO. 

Fere  in  media  cellula  inest  nucleus  undique  granosa  aut  homogena 
materie  circumdatus.  Rarissime  in  una  cellula  duos  nucleos  invenies.  Inter- 
dum nucleus  et  nucleolus  non  cernuntur.  Rarius  in  una  eademque  cellula 
nucleum  videbis,  nucleolum  non  videbis.  Materies  qua  nucleus  constat 

modo  granosa  modo  homogena  est,  materiem  cellulae  aequare  videtur.  Nu- 
cleus a ceteris  cellulae  partibus  separatus  ostendit  formam  globosam.  Semper 
forte  fortuna  factum  est,  ut  nucleus  a reliqua  massa  separaretur;  nucleum 
hunc  esse  neque  fortasse  parvam  cellulam  facile  cognoscitur,  si  cum  vicinis 
nucleis,  cellulis  inclusis,  confertur.  Num  nucleus  membrana  circumdetur,  an 
globulus  glutinosae  massae  sit,  de  hac  quaestione  tantum  hoc  afferre  mihi 
licet.  Vidi  semel  nucleum,  quo  in  medio  granulosa  massa  cumulata  erat, 
margines  ejus  erant  clari.  Ponere  fortasse  licet,  materiem,  quae  plerumque 
nucleum  explere  solet,  hic  a pariete  membranae  circumferentis  se  removisse, 
quae  idcirco  cerni  poterat.  Simile  aliquid  supra  adhibuimus,  ut  vaginam 
cellulae  existere  demonstraremus.  Casu  autem  tantum  semel  evenit,  ut  mihi 
occasio  idonea  ad  eam  rem  dijudicandam  daretur.  Si  plus  temporis  ad 
observandum  permissum  esset,  verisimiliter  saepius  vidissem.  Materies,  quae 
nucleo  continetur,  accuratius  observari  non  potuit,  quia  nondum  contigit, 
ut  parietes  nuclei  scinderentur  et  materies  efflueret;  nonnumquam  homo- 
gena esse  videtur,  et  circumdantis  cellulae  granosa.  Plerumque  vero  ma- 
teries et  cellulae  et  nuclei  granosa  apparet.  Ut  nucleus  ad  fibram  nerveam 
se  habeat,  alias  afferam.  Wagner  invenit  in  interno  nonnullarum  cellu- 
larum pariete  parvas  globosas  cellulas  nucleo  praeditas,  quibus  id  proprium 
est,  ut  non,  ut  cellulae  epitheliales,  ita  se  tangant,  ut  angulatae  fiant.  Num 
praeter  eas  nucleus  adsit,  Wagner  non  dicit.  Nuclei  cellularum  nervi 
sympathici  a cellulis  gangliorum  spinalium  differre  non  videntur.  Nam  etiam 
magnitudine  ita  se  aequant,  ut  saepe  apud  unum  idemque  individuum  nuclei 
cellularum  nervi  sympathici  tanti  sint  quanti  gangliorum  spinalium.  Quam- 
quam non  sine  aliquo  jure  dicere  nobis  licet,  plerumque  nucleos  in  nervo 
sympathico  minores  esse. 

De  nucleolo  paene  nihil  scimus.  Contigit,  ut  nucleolos  a nucleis  et 
nucleolis  separatos  videremus.  Inter  sexaginta  cellulas  circiter  unam  in- 
venies, in  qua  duo  nucleoli  insunt.  Quod  magnitudinem  attinet,  sibi  non 
constant.  Sunt  magis  aut  minus  pellucidi,  aut  globosi  aut  ovati  aut  irregu- 
lari forma.  Aliquoties  vidimus  nucleolum  separatum  cum  filo  aliquo  (de 
hac  re  alias)  cohaerentem.  Mensura  cellularum  haec  est  apud  torpedinem: 
maximarum  /C0"',  minimarum  %0'"  (Wagner),  (s.  des  gros  globules 
ganglionaires  0mm,120,  des  petits  globules  ganglionaires  0mm,080.  Robin);, 

apud  ranam:  maximarum  0,045''',  minimarum  0,008'";  mensura  nucleorum 
maximorum  0,008'",  minimorum  0,0045'";  mensura  nucleolorum  maximo- 
rum 0,0025'",  minimorum  0,001'",  sed  multi  nucleoli  magnitudine  ad  eme- 
tiendum nostris  instrumentis  sufficiente  carent.  Magnitudo  nuclei  a magni- 
tudine cellulae  non  pendet.  Aliquoties  minimi  nuclei  in  maximis  cellulis  et 
magni  nuclei  in  minimis  cellulis  inveniuntur;  exempli  gratia  inveni  diametrum 
nuclei  octavam  partem  diametri  cellulae,  et  alias  dimidiam  partem.  Parvae 
cellulae  praecipue  in  gangliis  nervi  sympathici,  multo  rarius  in  gangliis  spi- 
nalibus inveniuntur.  Maximae  cellulae  etiam  in  sympathico  apud  ranam 
non  desunt;  nonnunquam  fit,  ut  in  uno  eodemque  individuo  maximae  cellulae 
nervi  sympathici  maximas  gangliorum  spinalium  aequent,  et  in  sympathico 
nervo  pro  rata  parte  non  plures  parvae  cellulae  sint  quam  in  ganglio  spi- 
nali aliquo,  quod  numeris  ego  definivi;  emensus  sum  in  eodem  individuo 
maximas  cellulas  in  ganglio  aliquo  sympathico  et  spinali  (0,040'")  tum 
minimas  (0,011'")  et  denique  rationem  parvarum  ad  magnas  disquisivi  et 
diversitatem  nullam  esse  inveni.  Plerumque  tamen  cellulae  nervi  sympathici 
minores  sunt.  Etiam  ratio  magnarum  cellularum  ad  parvas  in  eodem  ganglio 
diversorum  individuorum  sibi  non  constat.  Hinc  sequitur,  magnitudinem 
cellularum  adhiberi  non  posse  ad  distribuendas  eas  in  duas  partes  in  magnas 
et  parvas  s.  sympathicas:  nam  primum  certi  fines  indicari  non  possunt  inter 
magnas  et  sympathicas  cellulas,  tum  in  sympathico  nonnumquam  sympa- 
thicae quae  vocantur  cellulae  nimis  paucae  inveniuntur,  non  plures  quam  in 
gangliis  spinalibus.  Sed  si  etiam  talem  divisionem  agnosceremus,  quia  ple- 
risque  in  individuis  parvae  cellulae  in  nervo  sympathico  magnas  valde  su- 
perent: magnitudo  rerum  qualis  est  ratio  dividendi?  Nonne  miraremur,  si 
quis  nervos  in  magnos  et  parvos  distribueret,  quia  meliorem  rationem  di- 
visionis non  posset  reperire? 

DE  PIGMENTO  FLAVO. 

Praeter  pigmentum  nigrum,  quod  non  solum  in  gangliis  inest,  ganglia 
saepenumero  habent  pigmentum  flavum  iis  proprium,  quod  verisimiliter  va- 
ginae cellulae  adjacet  et  aut  totam  vaginam  (et  ita  quidem  ut  passim  plus 
pigmenti  accumulatum  sit)  aut  majorem  aut  minorem  cellulae  partem  obtinet. 
Pigmentum  non  intra  sed  extra  membranam  situm  esse,  equidem  discernere 

non  potui.  Bidder  extra  membranam  situm  invenit  eo  quod  microscopii 
focum  sursum  et  deorsum  movit.  Apud  ranam  esculentam  pigmentum  semper 
inveni,  apud  adultas  ranas  temporarias  saepe,  apud  juniores  raro.  Saepe 
tam  multum  pigmenti  adest,  ut  ganglion  ipsum  flavum  appareat.  In  cellulis 
gangliorum  nervi  sympathici  omnino  non  minus  pigmenti  quam  in  gangliis 
spinalibus  invenimus,  quoad  sine  certa  mensura  statui  potest.  Apud  pisces 
a Biddero  observatos  res  aliter  se  habere  videtur.  Bidder  enim  dicit, 
in  gangliorum  sympathicorum  cellulis  minus  pigmenti  esse.  Attamen  id  con- 
stat, utrum  plus  an  minus  pigmenti  in  cellulis  sit,  ad  distribuendas  cellulas 
in  duas  partes  idoneum  non  esse;  namque  jam  apud  ranam  res  aliter  se 
habet,  ac  Bidder  de  piscibus  statuit.  Ceterum  Bidder  nihil  antiquius  ha- 
bere videtur,  quam  ut  demonstret,  cellulas  gangliorum  sympathicorum  a 
cellulis  gangliorum  spinalium  diversas  esse,  sed  male  demonstrat;  etiam 
pigmento  abutitur. 

DE  FORMA  CELLULAE  GANGLIOSAE. 

Gangliorum  et  spinalium  et  nervi  sympathici  cellulas  aut  globosas,  aut 
ellipticas,  aut  angulatas,  aut  irregulari  forma  videbis.  Quaeritur,  qualis  sit 
forma  non  arte  facta.  Opiniones  hac  de  re  diversae  exstiterunt.  Wagner 
et  Robin  majorem  cellularum  magnarum  numerum  paene  globosum,  mino- 
rum ovatum  invenerunt.  Bidder  amplificationem  et  globosam  et  ovatam 
esse  dicit,  sed  num  hoc  discrimen  arte  factum  sit,  certo  statui  non  posse 
merito  animadvertit.  Ellipticam  autem  formam  eo,  quod  amplificatum  sphae- 
roidicum  spatium  in  spatium  cylindricum  transeat,  effici  (»dafs  die  langliche 
Gestalt  durch  die  Uebergange  des  erweiterten  kreisformigen  (?)  Raumes  in 
den  cylindrischen  Hohlraum  (?)  bewirkt  werde«)  equidem  intelligere  non 
valeo.  Et  globulus  et  ovatum  in  cylindrum  transire  potest,  et  Bidder  ipse 
alio  loco  dicit  se  hoc  observasse.  Porro  Bidder  corpuscula  gangliosa 
globulos  vocari  improbat  et  orbes  gangliosos  dicere  melius  esse  putat,  quia 
complanati  orbes  sint.  Et  tamen  in  dubium  vocat,  quantum  praeparatio  ad 
formam  cellularum  valeat.  Si  cellulis  libere  in  lamina  vitrea  silis  alcoholus 
additur,  plerumque  globosam  formam  videbis;  et  si  forma  orbiculata  non 
arte  effecta  esset,  necessarium  fuit,  ut  quum  innumeras  cellulas  observarim, 
nonnunquam  cellulas  viderem,  quarum  angustum  latus  sursum  se  vertit. 

quod  non  accidit.  De  forma  cellularum  igitur  id  solum  statuere  nobis  licet, 
modis  praeparationis  nos  prohiberi,  quominus  certo  aliquid  discernamus; 
verisimilem  formam  globosam  et  ovatam  esse.  Formam  cellularum  adhiberi 
non  posse,  ut  eas  in  duas  partes  distribuamus,  inde  necessario  sequitur. 
Cellulae  juniorum  individuorum  nihil  plerumque  nisi  magnitudine  a cellulis 
adultorum  differunt. 

Haud  supervacaneum  nobis  esse  videtur,  hoc  loco  ea  repetere  et  con- 
ferre, quae  autores  idoneas  ad  cellulas  in  duas  partes  dividendas  rationes 
esse  putarunt.  Conati  sunt,  ut  ex  longo  tempore  fibras  nerveas  sympathicas 
a fibris  ceterorum  separarunt  nervorum,  ita  cellulas  gangliosas  quoque  nervi 
sympathici  a cellulis  spinalibus  separare  iisque  functionem  trophicam  attri- 
buere. Sed  usque  ad  hoc  tempus  ne  hilum  quidem  existit  quod  parvas 
cellulas  cum  tenuibus  fibris  functioni  trophicae  praeesse  demonstret.  Diffe- 
rentias anatomicas,  quas  attulerunt,  ex  magnitudine,  forma,  pigmento  cel- 
lularum depromserunt.  Ut  supra  vidimus,  nihil  harum  rerum  idoneum  est, 
ut  rationem  dividendi  sufficientem  inde  statuamus. 

DE  FIBRA  NERVEA. 

A.  QUOT  FIBRAE  EX  SINGULIS  CELLULIS  EXEANT. 

Wagner,  Robin,  Bidder  simul  haec  observarunt.  Bidder  qui 
ganglia  trigemini  et  vagi  esocis  perscrutatus  est,  invenit  ex  majore  magna- 
rum cellularum  numero  binas  fibras  accurate  sibi  oppositas  prodire  vel,  ut 
ipse  exprimit,  in  amplificatis  crassis  fibris  magnas  cellulas  inesse;  ubi  non 
satis  aperte  duas  fibras  prodeuntes  viderit,  ibi  se  locum  aliquem  reperisse, 
quo  abscissarum  vestigia  restiterint;  quod  tantum  raro  non  contigit.  Ponit 
igitur,  ex  magnis  cellulis  semper  binos  processus  exire,  sed  novas  fibras 
ex  iis  non  oriri.  Aliter  se  habent  quae  de  parvis  cellulis  affert,  quas  in 
trigemino  et  vago  disquirere  solebat,  in  sympathico  nunquam:  aut  binas 
fibras  e diametro  sibi  oppositas  prodire,  aut  singulas  fibras.  Confestim  mirum 
videtur,  quod  Bidder  non  dicit,  hic  quoque  fieri  posse,  ut  fibrae  a parvis 
cellulis  ita  abscindantur,  ut  hoc  observantem  effugiat,  quod  de  magnis  cel- 
lulis pro  certo  habet.  Multo  magis  autem  vel  certe  non  minus  fieri  potest, 
ne  apud  parvas  cellulas  locus,  quo  fibra  abscissa  est,  visui  appareat.  Porro 

plurimae  cellulae  gangliorum  spinalium,  quas  apud  torpedines  et  rajas  binis 
processibus  nunquam  carere  constat,  apud  ranas  sine  processu  sub  micro- 
scopio  plerumque  cernuntur  et  tamen  dubium  non  est,  quin  haec  res  ut  apud 
torpedines  et  rajas  ita  apud  ranas  quoque  se  habeat.  Inde  sequitur,  Bid- 
dero  non  licuisse  contendere  ex  parvis  cellulis  prodire  aut  singulos  aut 
binos  processus;  nam  ne  unum  quidem  exemplum  statui  potest,  ubi  tantum 
unus  processus  exeat,  semper  alter  ex  opposita  parte  abscissus  esse  potest. 
Ex  Bidderi  observationibus,  quibuscum  meae  magna  ex  parte  consentiunt, 
solum  colligi  potest,  constare,  ex  parvis  cellulis  in  oppositis  polis  saepe 
duos  processus  oriri,  sed  dubium  esse,  num  semper  hoc  fiat,  et  num  inter- 
dum unus  tantum  processus  exeat.  Quod  porro  saepius  observatum  est,  in 
eodem  cellulae  latere  duos  processus  prodire,  hoc  quoque  ad  probandum 
ex  gangliis  novas  fibras  oriri,  nihil  valet:  nam  necessarium  esset,  ut  quo 
hae  fibrae  pergant,  utrum  non  una  ad  centrum  altera  ad  peripheriam,  sed 
an  ambae  ad  peripheriam,  inveniatur,  quod  nondum  cuiquam  contigit.  Ut 
Bidder  novas  fibras  ex  gangliis  oriri  ita  Wagner  credit,  ex  omnibus 
cellulis  binas  fibras  progredi.  Dicit  in  gangliis  spinalibus  se  nunquam  aliud 
quidquam  invenisse,  et  si  praeterea  mecum  pensito,  quod  Mu  e lier,  qui 
ipse  ganglia  spinalia  apud  rajam  perscrutatus  est,  in  scholis  afferre  solet, 
si  ganglion  tale  accurate  dilaceretur,  ne  unam  quidem  cellulam  apparere, 
quae  duos  processus  non  habeat,  profecto  dubium  non  esse  sentio,  quin 
de  gangliis  spinalibus  haec  res  manifesta  sit.  Wagner  addit,  etiam  in 
gangliis  nervi  sympathici  quamquam  non  sine  aliquo  labore  contingere,  ut 
cellulae  duabus  fibris  instructae  animadvertantur;  et  si  etiam  non  dicit,  ex 
tota  tamen  ejus  explicatione  depromendum  est,  in  gangliis  nervi  sympathici 
quoque  eodem,  quo  in  gangliis  spinalibus,  modo  rem  se  habere.  Num  cel- 
lulas in  sympathico  viderit,  ex  quibus  unus  processus  abeat,  etsi  tum 
quoque  ponat,  alterum  abscissum  esse,  de  hac  re  apud  eum  nihil  legimus. 
Eadem  paene  Robin  sentit.  Si  ganglion  aliquod  ranae  non  adultae  dili- 
genter dilaceratum  microscopio  supposueris,  plerumque  cellulas  processu 
omnino  carentes  videbis;  unde  verisimile  opinio  orta  est,  cellulas  gangliosas 
cum  fibris  nerveis  omnino  non  cohaerere  (Ehrenberg,  Valenti n).  Stru- 
ctura cellularum  et  fibrarum  tam  tenera  est,  ut  praeparatione  necessaria 
facillime  deleatur.  Raro  tantum  animadvertimus  inter  multas  cellulas  unam 

sive  paucas  uno  processu  instructas,  quem  confestim  pro  fibra  nervea  ha- 
bebis, praesertim  quum  satis  longus  est.  Sic  se  habent  et  ganglia  nervi 
sympathici  et  ganglia  spinalia  (attamen  apud  illa  plerumque  cellulas  parvas 
cum  fibris  tenuibus,  apud  haec  cellulas  magnas  cum  fibris  crassis  videbis). 
Fieri  autem  potest,  ut  apud  illas  cellulas,  in  quibus  tantum  unum  processum 
videmus,  alter  in  parte  cellulae  observanti  opposita  abscissa  sit,  quod  dif- 
ficile in  oculos  caderet.  Apud  adultas  ranas  praecipue  in  gangliis  nervi 
sympathici  videbis  cellulas  uno  processu  instructas  multo  saepius,  ita  ut 
interdum  multae  una  in  lamina  vitrea  appareant.  Hac  observatione  Koel- 
liker  commotus  est,  ut  novas  fibras  ex  gangliis  nervi  sympathici  oriri 
contenderet;  quod  contendere  ei  jus  non  fuit:  nam  fieri  posse  debuit  me- 
ditari, ut  fibra  altera  ita  abscindatur,  ut  observantem  effugiat.  Id  quod 
quominus  antiquae  Bidderi  et  Volkmanni  sententiae  assentiret,  eum  impe- 
divisset. Adultae  ranae  minus  idoneae  sunt  ad  disquirendum,  quia  pigmento 
saepe  ita  abundant,  ut  interna  cellula  vix  cognosci  possit.  Bis  tantum  mihi 
contigit  et  quidem  in  sympathico  nervo,  ut  duos  processus  e diametro  sibi 
oppositos  integros  invenirem.  In  gangliis  spinalibus  hoc  nunquam  vidi.  Alii 
et  in  gangliis  nervi  sympathici  et  in  gangliis  spinalibus  ranae  saepe  se  id 
vidisse  dicunt;  quomodo  hoc  effecerint,  num  fortasse  meliore  praeparatione 
usi  sint,  nescio.  Apud  ranam  igitur  observari  non  potest,  num  novae  fibrae 
e gangliis  n.  s.  oriantur,  nam  si  cellulas  quoque  invenimus,  ex  quibus  unus 
processus  exit,  discernere  tamen  non  possumus,  annon  fortasse  alter  pro- 
cessus abscissus  sit.  Et  num  omnes  cellulae  duos  processus  habeant,  item 
apud  ranam  neque  in  gangliis  nervi  sympathici  neque  in  gangliis  spinalibus 
observari  potest,  quia  fibrae  a cellulis  nimis  facile  abscinduntur.  Si  ganglion 
nervi  symp.  non  dilaceras,  sed  solum  neurilemate  liberas,  num  cellulae  cum 
fibris  cohaereant,  invenire  omnino  non  vales.  Tantum  vides  fibras,  quae 
ab  initio  usque  ad  finem  ganglii  juxta  cellulas  pergunt  tumque  e ganglio, 
dum  in  cellulas  non  intraverunt,  exeunt;  porro  vides  fibras,  quae  simulae 
in  ganglion  inierunt,  inter  cellulas  inferius  sitas  evanescunt;  denique  vides 
passim  inter  duas  cellularum  series  fibras  progredientes  et  aut  aperte  e 
ganglio  exeuntes,  aut  in  medio  ganglio  inter  cellulas  inferius  sitas  evane- 
scentes. In  gangliis  spinalibus  fibras  transeuntes  ita,  ut  cum  cellulis  non 
cohaereant,  non  invenimus. 

B.  QUO  MODO  FIBRA  NERVEA  E CELLULA  ORIATUR. 

Saepissime  ita  exeuntem  e cellula  unum  processum  vidi,  ut  vagina 
cellulae  sensim  in  vaginam  fibrae  nerveae  transiret,  et  nucleus  et  nucleolus 
cum  fibra  cohaerere  non  viderentur.  Nucleus  et  nucleolus  tunc  aut  animad- 
vertebantur aut  non  animadvertebantur.  Nonnunquam  materies  granosa  cel- 
lulae in  initio  fibrae  exeuntis  apparuit.  Vestigia  secundi  processus  abscissi 
semel  tantum  vidi.  Duos  integros  processus  modo  dicto  exeuntes  vidi  bis 
in  ganglio  nervi  sympathici,  in  gangliis  spinalibus  nunquam.  Wagner  hoc 
observavit  et  in  gangliis  spinalibus  et  nervi  sympathici,  Robin  in  iisdem 
apud  torpedinem  et  rajam,  Bidder  in  gangliis  trigemini  et  vagi  esocis, 
Virchow  idem  se  in  gangliis  spinalibus  hominis  vidisse  dicit.  In  trigemino 
esocis  inveni  confestim,  quod  apud  ranam  tam  longe  frustra  quaesivi.  De 
iis  autem  rebus,  quas  nunc  allaturus  sum,  apud  esocem  verisimiliter,  quia 
ei  nondum  satis  operae  navavi,  nihil  adhuc  vidi. 

Aliquoties  contigit  ut  fibram  nerveam  in  nucleum  intrantem  viderem; 
nucleus  apparuit  globulus  fibrae  nerveae  adhaerescens,  quasi  amplificata  sive 
intumescens  fibra.  Idem  Axmann  in  diss.  inaug.  descripsit  et  E.  Bruecke 
vidit;  de  iis,  quae  Harless  hac  de  re  tradidit,  alio  loco  narrabo.  In 
exemplaribus  aliquot  praeter  fibram  ex  nucleo  exeuntem  secunda  ex  cellula 
ipsa  cum  nucleo  non  cohaerens  in  eodem  latere  prodire  videbatur,  sed  num 
fibra  nervea  fuerit  haud  certo  scio,  quum  non  satis  longe  pergentem  viderim; 
fortasse  est  aliquid  materiei  e cellula  egressae. 

In  aliis  cellulis  fibram  in  nucleum  finientem  vidi  et  filum,  fibra  inclu- 
sum, pergens  ad  nucleolum.  Locus  ubi  fibra  ex  cellula  exit,  apparebat  sub 
microscopio  aut  in  ea  parte  superficiei  cellulae,  quae  observanti  oculo  pro- 
xima est,  aut  in  aversa,  quae  videri  non  potest,  nisi  cellula  valde  pellucida 
est.  Foco  microscopii  sursum  et  deorsum  moto  facile  discerni  potest,  num 
filum  illud  vere  in  nucleolum  intret  neque  solum  intrare  videatur.  Filum 
inclusum  et  fibram  longe  extra  cellulam  pergentes  vidimus.  Non  fit,  ut  in 
unoquoque  ganglio,  quod  enarravimus,  inveniamus;  saepe  multa  individua 
perscrutatus  ne  semel  quidem  reperi,  aliquoties  confestim. 

Non  semper  fibra  praeparatione  integra  relicta  est.  Tum  diversis  modis 
cellulae  se  nobis  ostenderunt:  1.  Filum  saepe  jam  memoratum  solum  adest 

et  intrat  in  nucleolum;  2.  penetrat  per  nucleolum,  qui  apparet  quasi  filum, 
quod  in  medio  intumuit;  3.  cellulae  sunt  duo  nucleoli,  per  quos  ambos 
fila  penetrant;  4.  ab  una  parte  cellulae  filum  intrat  in  nucleolum,  ab 
opposita  fibra  nervea  ut  videtur  integra  in  nucleum;  5.  ab  una  cellulae 
parte  intrat  filum  in  nucleolum,  ab  opposita  parte  fibra  nervea,  vagina  ve- 
risimiliter instructa,  in  cellulam  ipsam  intrat  et  filum  in  ea  inclusum  usque 
in  nucleolum  progreditur.  Ut  haec  omnia  cernas,  necessarium  est,  ut  cel- 
lulas clarissimas  et  paene  pellucidas  ad  observandum  eligas;  si  tales  non 
adhibes,  fieri  non  potest,  ut  res  modo  descriptas  cognascas.  Saepe  autem 
inter  permulta  ganglia  diversarum  ranarum  ne  unum  quidem  inveni  ad  has 
observationes  satis  idoneum.  Quae  jam  sola  res  has  observationes  difficil- 
limas reddit.  G.  Wagener,  cui  meas  observationes  communicaveram,  ganglia 
nonnullorum  animalium  evertebratorum  nempe  sanguisugae  officinalis,  aula- 
costomatis  nigrescentis,  limacis  atri,  planorbis  cornei,  limnaei  stagnalis,  dis- 
quisivit  et  aliquoties  vidit  mihique  ostendit  fibram  primitivam  in  nucleum 
quoque  intrantem  et  cylindrum  axis  in  nucleolum,  porro  cylindrum  axis 
per  nucleolum  penetrantem  denique  idem,  quod  Bidder,  Robin,  Rudolph 
Wagfner  apud  animalia  vertebrata  detexerunt.  Quibus  de  rebus  ipse 
G.  Wagener  alio  loco  plura  enarrabit.  Aliquoties  filum  apparebat  quasi 
exigue  elongatus  nucleolus , quod  cum  eo  casu  non  facile  commutari  potest, 
ubi  in  respondente  vaginae  loco  globulus  telae  conjunctivae  adhaerescit, 
focus  tantum  moveatur. 

Fibrae  nerveae  exeuntes  et  filum  includentes  plerumque  in  numero  cras- 
sarum referendae  erant. 

Unde  pendeat,  utrum  filum  in  fibra  nervea  cernatur,  nec  ne,  nescio.  Fieri 
non  potuit,  quin  multae  cellulae  inter  praeparandum  delerentur;  restitit  tum 
granosa  cellulae  materies,  in  qua  aliquoties  inerat  nucleolus  cum  filo  cohaerens 
et  quidem  ita  ut  quasi  globulus  filo  adhaereret,  aut  ita  ut  filum  hoc  loco 
intumuisse  videretur. 

Reliquum  est  exponere,  quomodo  fibra  nervea  inde  se  habeat,  ubi  va- 
ginam cellulae  penetravit.  Quum  vagina  fibrae  nerveae  in  vaginam  cellulae 
continuetur  idcircoque  in  cellulam  ipsam  intrare  non  possit,  fibram  intra 
cellulam  tenuiorem  fieri,  quam  priusquam  intraverit,  exspectandum  est. 
Observatio  hic  nos  defecit;  etiam  non  cognovimus,  quomodo  materies  fibrae 

nerveae  postquam  vagina  fibrae  in  vaginam  cellulae  amplificata  est,  intra 
cellulam  contineatur,  ad  hoc  cognoscendum  necessarium  est,  ut  nucleum  a 
reliquis  cellulae  partibus  separatum  et  fibra  nervea  instructum  reperiamus, 
quod  nondum  ita  contigit,  ut  conjecturam  inde  facere  possimus. 

Filum  supra  descriptum  et  apud  parvas  cellulas  et  tenues  fibras  et 
apud  magnas  cellulas  et  crassas  fibras  observatum  est.  Quidnam  est  illud 
filum?  Non  dissentit  ulla  re  a cylindro  axis  Purk.  Quid  cylinder  axis  sit, 
utrum  aliquid  coagulatione  productum,  an  organon  totius  nervi  dignissimum, 
de  hac  re  nihil  novi  afferre  valeo. 

Harless  cellulas  gangliosas  lobi  electrici  torpedinis  perscrutatus  est 
(Muellers  Archiv  1846.  pag.  283).  Quae  de  cellulis,  nucleis,  nucleolis 
observavit,  ea  caeteri  quoque  viderant,  quae  de  processibus  cum  nucleis 
et  nucleolis  cohaerentibus,  nemo.  In  dilaceratis  partibus  lobi  electrici  vidit 
processus,  quorum  plures  ab  una  cellula  exeunt  et  eam  cellulam  cum  aliis 
conjungunt;  esse  autem  non  structuras  praeformatas  sed  arte  factas,  nempe 
abruptas  partes  telae  conjunctivae.  Rationes  quas  affert  ad  demonstrandum, 
cellulas  iis  conjungi  organice,  non  sufficiunt;  putat  processus  alcoholo  abso- 
luto, qui  praeparato  additur,  exhalato  separari  a cellulis  oportere,  si  non 
organice  cum  iis  conjuncti  essent;  hoc  oportere  equidem  non  intelligo,  et 
quid  est  conjunctio  organica?  Icones  de  hac  re  nihil  docent.  Has  partes 
telam  conjunctivam  esse  ne  conatur  quidem  probare.  Tales  res  arte  factas 
Harless  vocat  commissuras  anatomicas;  quid  de  anatomia  fieret,  si  etiam 
res  arte  factae  nomine  donarentur?  Jam  sequuntur  commissurae  physiolo- 
gicae, fibrae  nerveae  verae,  quae  in  nucleum  intrant  apud  ganglia  nervorum 
periphericorum,  et  in  nucleolum  in  caeteris.  Nucleolum  Harless  non  invenit 
in  gangliis  periphericis  lobi  electrici,  quod  iis  proprium  esse  censet;  sed  hoc 
nihil  refert,  nam  in  nonnullis  cellulis  nucleolus  non  apparet,  in  aliis  ap- 
paret, ut  supra  de  ranae  gangliis  demonstravimus;  num  nucleolus  cernatur 
necne,  non  est  igitur  ratio  ad  dividendas  cellulas  in  duas  partes.  Fibras 
nerveas  illas  fibras  esse,  quae  in  nucleolum  ineunt,  Harless  eo  probari 
putat,  quod  obscuras  simplices  extremas  lineas  habent;  sed  hanc  fibrarum 
nervearum  naturam  propriam  esse  nemo  adhuc  contendit;  cum  nucleolis  illas 
fibras  cohaerere  secundum  icones  et  experimenta  adhibita  certum  esse  vi- 
detur. Alterum  genus  (?)  cellularum  Harless  solum  in  nervis  periphericis 

lobi  electrici  invenit.  Non  tantae  sunt  quantae  lobi  electrici  ipsius.  Filum, 
quod  pro  fibra  nervea  habet,  in  vagina  situm  est,  quae  est  continuatio  vagina 
cellulae.  Medulla  Gbrae  e nucleo  oritur.  Nucleolum  in  his  cellulis  non 
invenit.  Sed  saepe  apparet  praeter  fibram  nerveain  alius  processus  ex  op- 
posita cellulae  parte  prodiens,  in  quo  tamen  Harless  nunquam  medullam 
nerveam  animadvertit,  quem  igitur  pro  fibrilla  telae  conjunctivae  habet. 

Pono  Harlessi  icones  magnis  erratis  carere.  Si  Harless  tantum 
semel  vidisset  quod  equidem  antea  descripsi,  juxta  fibram  ab  eo  pro  fibra 
nervea  habitam  medullam  nerveam  adesse:  explicationem  suam  relinquere 
et  aliam  meae  similem,  si  non  eandem,  proponere  coactus  esset.  Quod  igitur 
Harless  intra  vaginam  fibrae  nerveae  pro  fibra  nervea  habet,  equidem  idem 
esse  puto  cum  cylindro  axis,  a me  sic  apud  ranam  observato.  Processus 
in  opposita  cellulae  parte,  quem  Harless  fibrillam  telae  conjunctivae  esse 
dicit,  fortasse  est  fibra  nervea,  sed  non  satis  longa,  ut  perfecte  cognoscatur. 
Illae  cellulae  quarum  e nucleolo  fibra  oritur,  iis  respondent,  in  quibus  ego 
cylindrum  axis  eodem  modo  exeuntem  vidi;  fibra  tantum,  quam  Harless 
observavit,  eo  a cylindro  axis  differt,  quod  coagulatam  materiem  continet, 
quod  de  cylindro  axis  nondum  est  observatum.  Si  ea  explicatio  observa- 
tionibus accurate  repetitis  confirmaretur,  cellulas  gangliosas  lobi  electrici  in 
duas  partes  distribuere,  ut  Harless  fecit,  insanum  videretur.  Quod  apud 
ranas  tam  difficile  observatu  est,  apud  torpedines  sine  ullo  labore  observari 
posse  videtur. 

DE  CRASSIS  ET  TENUIBUS  FIBRIS  NERVEIS. 

Medulla  tenuium  fibrarum  a medulla  crassarum  diversa  esse  non  videtur. 
Tenues  quoque  fibrillae  accurate  observanti  duplices  illas  extremas  lineas 
ostendunt.  A nonnullis  dictum  est,  medullam  tenuium  fibrarum  non  ita  facile 
proprio  hoc  modo  mutari;  sed  num  id  diversitate  medullae  ipsius  efficiatur, 
dubium  est ; fortasse  eo  solum  fit,  quod  tenuiores  sunt  tubuli,  in  quibus 
medulla  inest;  hac  conditione  is,  qui  fibras  nerveas  in  tenues  et  crassas 
dividit,  tenues  a crassis  eo  differre  contendit,  quod  tenuiores  sunt. 

Plerumque  neque  medullam  fibrae  nerveae  in  cellulam  neque  granosam  cel- 
lulae materiem  in  fibram  intrantem  videmus.  Qua  in  re  omnes  autores  conseri- 

tiunt.  Sed  non  certum  finem  invenimus  inter  materiem  utramque,  dum  variis 
locis  in  diversis  fibris  duplices  extremae  lineae  evanescunt,  priusquam  granosa 
cellulae  materies  appareat.  Aliquoties  paullulum  granosae  materies  cellulae  in 
initio  fibrae  videmus.  Num  id  praeparatione  efficiatur,  difficile  dictu  est.  Ouod 
vero  Wagner  et  Bidder  viderunt,  saepe  medullam  nerveam  in  cellulam 
intrare,  [et  interdum  usque  ad  cellulam  in  fibra  nervea  pergere]  ego  nondum 
observavi.  In  cellulis  a me  observatis,  in  quibus  fibra  in  nucleo  finiebat, 
medulla  nervea  prope  et  intra  cellulam  dicto  modo  mutata  non  apparuit, 
sed  tantum  medulla  aliquid  a cellula  remota.  Et  in  gangliis  spinalibus  et 
nervi  sympathici  plerumque  tenues  fibrae  cum  parvis  cellulis  et  cum  magnis 
crassae  fibrae  cohaerent.  Inter  extremam  magnitudinem  cellularum  et  fibra- 
rum magnitudo  quaeque  existit.  Manifestum  autem  est,  in  sympathico  parvas 
cellulas  cum  tenuibus  fibrillis  magnas  numero  superare,  in  gangliis  spinalibus 
magnas  praeesse.  Sed  id  tantum  ad  unum  idemque  individuum  valet.  Apud 
diversa  individua  saepe,  praesertim  valde  diversae  aetatis,  cellulae  parvae 
alius  magnas  superant.  Accidit  autem  interdum,  ut  etiam  in  uno  eodemque 
individuo  cellulae  gangliorum  spinalium  cellulas  nervi  sympathici  magnitudine 
'omnino  non  superent.  Wagner  observavit,  aliquoties  apud  parvas  cellulas 
ab  uno  latere  tenuem  fibram,  ab  altero  crassam  exire.  Bidder  idem  ob- 
servasse sibi  videtur.  Si  hoc  verum  est,  ne  e parvis  quidem  cellulis  sym- 
pathicis dictis  semper  sympathicas  fibras,  quae  vocantur,  prodire  constat. 

Reliqua  est  quaestio,  num  fieri  possit,  ut  fibra  nervea  dum  progreditur 
attenuetur,  ut  crassa  fibra  tenuis  fiat.  De  hac  re  nondum  certi  quidquam 
afferre  valeo.  Si  id  observaretur  et  quod  Wagner  vidit,  confirmaretur, 
explicari  posset,  quomodo  fiat,  ut  in  sympathico  tot  fibrae  tenues  existant, 
quarum  in  gangliis  spinalibus  tam  paucas  invenimus,  et  quo  modo  fiat,  ut 
nervus  in  ganglion  iniens  tenuior  sit,  quam  exiens.  De  qua  re  apud  ranam 
non  invenimus,  quod  Wagner  de  torpedine  enarrat,  fibras  exeuntes  cras- 
siorem vaginam  habere,  quam  ineuntes. 

DE  TELA  CONJUNCTIVA  GANGLIORUM. 

Si  neurilema  accurate  a ganglio  spinali  removeris,  fibrillas  telae  con- 
junctivae plerumque  non  invenies.  Interdum  vides  tenuissimas  fibrillas,  quae 

reliquae  telae  conjunctivae  omnino  dissimiles  sunt,  in  superficie  cellulae, 
partes  membranae  abscissae  esse  videntur.  Autores  eas  telam  conjunctivam 
habent.  Globulos  telae  conjunctivae  et  fibrillas  globulis  instructas  raro  hic 
observavi.  Si  ganglion  nervi  sympathici  eodem  modo  tractaveris  et  dili- 
genter dilaceraveris,  facile  invenies  multos  tales  globulos,  ut  nonnunquam 
cellulae  structuram  internam  tegant.  Sed  multitudo  sibi  non  constat.  Prae- 
cipue clari  apparent  acido  acetico  praeparatis  addito.  Cellulae  hac  in  tela 
quasi  in  lecto  sitae  esse  videntur.  Interdum  plures  quasi  communi  telae 
vagina  inclusas  inveni.  De  fibrillis  telae  conjunctivae  confirmare  debeo, 
quod  Bidder  et  Volckmann  jam  multos  abhinc  annos  dixerunt,  nihil  esse 
certius,  quam  fibrillas  telae  conjunctivae  in  internis  nervis  (etiam  in  gangliis 
nervi  sympathici  praesertim  juniorum  individuorum  ranae  temporariae  et 
esculentae)  saepe  omnino  non  inveniri,  si  ante  microscopicam  observationem 
neurilema  totius  nervi  satis  accurate  a nervo  separavimus. 


EXPLICATIO  TABULAE. 


Fig.  i.  In  hac  cellula  vides  fibram  nerveam  in  nucleum  finientem,  filum  fibra  inclusum 
usque  ad  nucleolum  pergens.  Quum  vaginam  fibrae  nerveae  in  vaginam  cel- 
lulae transire  constet,  necesse  est,  ut  fibra,  postquam  in  internam  cellulam 
intravit,  vagina  hac  careat. 

Fig.  2.  Filum  modo  memoratum,  quod  cylindrum  axis  vocant,  hac  in  cellula  haud  in- 
tegra penetrat  per  nucleolum. 

Fig.  3.  Ab  una  parte  hujus  cellulae  filum  intrat  in  nucleolum,  ab  opposita  parte  fibra 
nervea  usque  ad  nucleum  progreditur. 

Fig.  4.  Ab  una  parte  hujus  cellulae  intrat  cylinder  axis  in  nucleolum,  ab  opposita  parte 
fibra  nervea,  vagina  verisimiliter  instructa,  usque  ad  cellulam  progreditur  et 
filum  in  ea  inclusum  usque  ad  nucleolum.  Praeterea  vides  separatum  a ceteris 
cellulae  partibus  cylindrum  axis  cum  nucleolo  conjunctum. 

Fig.  5.  Haec  cellula  nucleum  continet,  quo  in  medio  granulosa  massa  cumulata  est  a 
circumferente  vagina  remota.  Fibra  nervea  in  nucleum  intrans  cernitur;  idem 
ostendit  cellula  Fig.  8.  depicta,  ubi  praeterea  alius  processus,  in  quo  nucleus 
telae  conjunctivae  impositus  est,  ex  ipsa  cellula  egreditur. 

Fig.  6.  exhibet  cellulam,  in  qua  nucleus  et  nucleolus  materie  non  granosa  sed  paene 
horaogena  involuti  sunt,  porro  et  nucleum  et  nucleolum  a reliquis  cellulae 
partibus  separatum. 

Fig.  7.  Materies  granosa,  quae  plerumque  cellulam  omnino  explet  hac  in  cellula  se  re- 
movit a circumferente  vagina,  quae  igitur  visui  apparet. 

Fig.  9.  In  hac  cellula  praeparatione  laesa  vides  duos  nucleolos,  per  quos  fila  penetrant* 


